**DĖL NEKILNOJAMOJO TURTO PIRKIMO**

2017 m. rugsėjo 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktu ir Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimų tvarkos aprašu, patvirtintu Lietuvos Respublikos Vyriausybės 2003 m. birželio 25 d. nutarimu Nr. 841 „Dėl Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimų tvarkos aprašo patvirtinimo“, Rokiškio rajono savivaldybės taryba nusprendžia:

 1. Pirkti iš akcinės bendrovės Lietuvos pašto administracinių pastatų, kurių bendrasavininkė yra ir Rokiškio rajono savivaldybė, ir kuriuose yra įsikūrę seniūnijos, dalis:

 1.1. 17/100 dalių administracinio pastato, unikalus Nr.7397-0013-4014, adresu J. O. Širvydo g. 31, Jūžintai, Rokiškio r. sav.;

 1.2. 16/100 dalių administracinio pastato, unikalus Nr.7396-2011-7019, adresu Stoties g. 4, Panemunėlio glž. st., Panemunėlio sen., Rokiškio r. sav.;

 1.3. 15/100 dalių administracinio pastato, unikalus Nr.7397-2007-2019, adresu Liepų g.2, Kriaunų k., Kriaunų sen., Rokiškio r. sav.

 2. Pavesti Rokiškio rajono savivaldybės administracijos direktoriui teisės aktų nustatyta tvarka organizuoti 1 punkte nurodyto nekilnojamojo turto pirkimą, pasirašyti pirkimo-pardavimo sutartis, priėmimo-perdavimo aktus ir kitus dokumentus, susijusius su šio nekilnojamojo turto pirkimu ir teisinės registracijos savivaldybės vardu atlikimu.

 Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Julė Bražionienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL NEKILNOJAMOJO TURTO PIRKIMO“**

**AIŠKINAMASIS RAŠTAS**

 **Parengto sprendimo projekto tikslai ir uždaviniai.**

 Pirkti iš akcinės bendrovės Lietuvos pašto, jiems nuosavybės teise priklausančias dalis administracinių pastatų Jūžintuose, Panemunėlio glž. st. ir Kriaunų k., kurių bendrasavininkė yra ir Rokiškio rajono savivaldybė, ir kuriuose yra įsikūrę seniūnijos. Buvusios paštų patalpos reikalingos seniūnijoms, joms priskirtų funkcijų vykdymui.

**Šiuo metu esantis teisinis reglamentavimas.** Lietuvos Respublikos vietos savivaldos įstatymas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Lietuvos Respublikos Vyriausybės 2003 m. birželio 25 d. nutarimas Nr. 841 „Dėl Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimų tvarkos aprašo patvirtinimo“.

**Sprendimo projekto esmė.**

AB Lietuvos paštui nuosavybės teise priklauso 17/100 dalių (52,54kv.m) administracinio pastato J. O.Širvydo g. 31, Jūžintuose, 16/100 dalių (47,81 kv. m) administracinio pastato Stoties g. 4, Panemunėlio glž. st., 15/100 dalių (45,25 kv. m) administracinio pastato Liepų g.2, Kriaunų k. Šiose patalpose veikė pašto padaliniai, tačiau, vykdant projektą „Mobilusis laiškininkas“, jie buvo uždaryti, ir AB Lietuvos paštas šias patalpas numato parduoti. Kadangi minėtos patalpos yra seniūnijų administraciniuose pastatuose, kurių didžioji dalis nuosavybės teise priklauso savivaldybei, todėl seniūnai pageidauja, kad patalpas iš bendrovės savivaldybė nupirktų ir perduotų seniūnijoms joms priskirtoms funkcijoms vykdyti. Jūžintų seniūnija patalpas planuoja panaudoti kultūrinei veiklai, nes neturi kultūros namų, taip pat šiose patalpose būtų organizuojami rinkimai, tai pirmas aukštas ir patogiau būtų rinkėjams ypač pagyvenusiems, turintiems negalią. Panemunėlio seniūnija planuoja patalpas naudoti bendruomenės reikmėms, nevyriausybinių organizacijų veiklai. Kriaunų seniūnija patalpas planuoja skirti kultūrinei veiklai, nes kultūros darbuotojams reikalingas kabinetas repeticijoms, aparatūrai, dekoracijoms pasidėti. Bendrovė nurodė, kad visų patalpų bendra pardavimo kaina yra 3600 Eur, iš kurių už patalpas Jūžintuose – 1300 Eur, už patalpas Panemunėlio glž. st. – 1200 Eur, už patalpas Kriaunose – 1100 Eur. Jeigu savivaldybės taryba pritars pirkti minėtas patalpas ir tam skirs lėšų, nekilnojamasis turtas bus perkamas, vadovaujantis LR Vyriausybės nutarimu patvirtintu Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimų tvarkos aprašu, tai yra neskelbiamų derybų būdu. Pašto parduodamos patalpos yra seniai neremontuotos, prastos būklės, todėl derybų metu gali pavykti pardavimo kainą sumažinti. Nupirkus patalpas, reikės atlikti tų patalpų remontą (seniūnų paskaičiavimu visų patalpų remontui reikės apie 6000 Eur).

**Galimos pasekmės, priėmus siūlomą tarybos sprendimo projektą:**

**teigiamos** – savivaldybė nuosavybės teise įsigys nekilnojamąjį turtą, patalpas, kurios reikalingos seniūnijoms, joms priskirtų funkcijų vykdymui.

**neigiamos** – bus reikalingos savivaldybės biudžeto lėšos patalpų įsigijimui ir remontui.

**Kokia sprendimo nauda Rokiškio rajono gyventojams.**

Įsigytas patalpas Jūžintų seniūnija planuoja panaudoti kultūrinei veiklai, nes neturi kultūros namų, taip pat šiose patalpose būtų organizuojami rinkimai, tai pirmas aukštas ir patogiau būtų rinkėjams ypač pagyvenusiems, turintiems negalią. Panemunėlio seniūnija planuoja patalpas naudoti bendruomenės reikmėms, nevyriausybinių organizacijų veiklai. Kriaunų seniūnija patalpas planuoja skirti kultūrinei veiklai.

**Finansavimo šaltiniai ir lėšų poreikis**.

Sprendimo įgyvendinimui reikės savivaldybės biudžeto lėšų, turto įsigijimui iki 3600 Eur ir patalpų remontui apie 6000 Eur.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus vedėja Julė Bražionienė